Илъэси 110-рэ хъу гъуэгуанэ
Бахъсэн районым хыхьэ Зеикъуэ къуажэм дэт курыт школ №2-м иджыблагъэ къыщызэрагъэпэщащ гуфIэгъуэ зэхуэс ин. Ар теухуауэ щытащ еджапIэр илъэси 110-рэ зэрырикъум. Бахъсэн щIыналъэ администрацэм и пресс-IэнатIэм и лэжьакIуэ Улымбащ Лерэ хъыбар къызэ_рыдигъэщIамкIэ, махуэшхуэ зэIущIэм кърихьэлIат районым, жылэм я унафэщIхэр, егъэджэныгъэмкIэ щIыпIэ IэнатIэм и IэщIагъэлIхэр, а школыр къэзыухауэ щытахэр, егъэджакIуэхэр, ныбжьыщIэхэр.
ЕджапIэр къыщыунэхуар 1906 гъэрщ. Абы щыгъуэ ар мыдрисэт икIи зыхурагъаджэр дин щIэныгъэрт. 1912 гъэм мыдрисэр школ хъуащ, 1920 гъэм ХьэтIохъущокъуэ пщым и унэм ягъэIэпхъуащ ар. Илъэсибл еджапIэу къекIуэкIа IуэхущIапIэр 1938 гъэм курыт школ хъуащ икIи 1941 гъэм абы къыщIэкIащ курыт щIэныгъэ зэзыгъэгъуэта япэ ныбжьыщIэ 12-р.
Мы зэманым школыр зызыужь, ефIакIуэ, егъэджэныгъэ-гъэсэныгъэ лэжьыгъэ купщIафIэ щызэфIах IэнатIэщ. Илъэс 25-рэ хъуауэ абы и пашэщ егъэджакIуэ Iэзэ, унафэщI щыпкъэ, лэжьыгъэм и къызэгъэпэщакIуэ IэкIуэлъакIуэ Къумыкъу Аслъэн. Хэку зауэшхуэм и ветеран Шафий Хьэчим и цIэр зезыхьэ а школым щоджэ сабий 366-рэ. Абы и егъэджакIуэхэри и гъэсэнхэри мызэ-мытIэу хъуащ республикэпсо, урысейпсо олимпиадэхэм я лауреат.
— Жылэ Iумахуэм сигуми си псэми къабгъэдэкIыу сохъуэхъу гуфIэгъуэ махуэш-хуэмкIэ, — жиIащ Бахъсэн район администрацэм и Iэтащхьэм и къуэдзэ Iэхъуэбэч Андзор. — КъикIуа илъэси 110-м къриубыдэу еджапIэм хэпщIыкIыу зихъуэжащ, зиужьащ, щIэблэм щIэныгъэ куу щрагъэгъуэт курыт школ лъэрызехьэ хъуащ. Зызымыхъуэжу къэнар зыщ: абы и къалэн нэхъыщхьэрщ — цIыхубэр щIэныгъэм и нэхум хуэшэнырщ.
Абы и псалъэхэм къыпищэу зэхуэсым къыщыпсэлъащ егъэджэныгъэмкIэ щIыпIэ IэнатIэм и унафэщI Абрэдж Тамарэ. Абы зэрыжиIамкIэ, зэрылажьэ илъэси 110-м къриубыдэу школым щIэныгъэ щызрагъэгъуэтащ цIыху мини 5-м щIигъум. Абыхэм ящыщу ныбжьыщIэ 53-м школыр къаухащ дыщэ, дыжьын медалхэмкIэ. ЕджапIэм и гъэсэнхэм къахэкIащ щIэныгъэ зэмылIэужьыгъуэхэм я доктору цIыху 27-рэ, кандидатхэу цIыхуи 100-м щIигъу.
ЕджапIэм теухуа гукъэкIыжхэмкIэ къызэхуэсахэм ядэгуэшащ ар къэзыуха- уэ щыта, иджы цIыху цIэрыIуэ хъуа зыбжанэ. Абыхэм ящыщщ «Адыгэ псалъэ» газетым и редактор нэхъыщхьэ, Къэбэрдей Адыгэ Хасэм и тхьэмадэ ХьэфIыцIэ Мухьэмэд, КъБКъУ-м КъБР-м щыпсэу лъэпкъхэм я тхыдэмрэ этнографиемкIэ и кафедрэм и унафэщI, философие щIэныгъэхэм я доктор, профессор Унэж Кашиф сымэ, нэгъуэщIхэри.
ЗэIущIэм и кIэухыу район администрацэм, егъэджэныгъэмкIэ щIыпIэ IэнатIэм къабгъэдэкI щIыхь, фIыщIэ тхылъхэр иратащ лэжьыгъэм къыхэжаныкI егъэджакIуэхэм, ветеранхэм. КъекIуэлIахэм я нэгу зрагъэужьащ школым и артист, уэрэджыIакIуэ ныбжьыщIэхэм.
КЪАРДЭН Маритэ.
